《吊吴桓王墓》
明代·秦约

吴王城外桓王墓，秋树连云棘树低。
宝气已随金雁化，磷光还照赤乌栖。
三分割据嗟何及，一代英雄孰与齐。
下马荒丘酹卮酒，不堪风雨晚凄迷。

作者简介：苏州府崇明人，字文仲。洪武初应召，试文第一，擢礼部侍郎。以母老归。再征入京，授溧阳县学教谕。以老归卒。有《樵海集》、《诗话旧闻》、《崇明志》。